钦定古今图书集成/历象汇编/庶征典/第026卷 > 明
## 钦定古今图书集成/历象汇编/庶征典/第026卷 > 明

### 太祖洪武六年奏定月蚀不见免行礼

按“《明会典》，凡日月蚀。洪武六年奏定，若遇雨雪云翳，
则免行礼。”

二十六年，定“月蚀救护仪。”

按《明会典》，洪武二十六年，定日蚀救护仪。前期结彩
于礼部仪门及正堂，设香案于露台上。向日设金鼓
于仪门内两傍，设乐人于露台下，设各官拜位于露
台上下，俱向日立。至期，钦天监官报日初蚀，百官具
朝服，典仪唱“班齐”，赞礼唱“鞠躬”，乐作，四拜兴，平身，乐
止。跪执事捧鼓诣班首前，班首击鼓三声，众鼓齐鸣，
候钦天监官报复。圆赞礼唱“鞠躬”，乐作，四拜，平身，乐
止。礼毕。月蚀，仪同前，但百官青衣、角带于中军都督
府。救护都察院监礼《纠仪》。凡救护日、月蚀，纠仪御
史六员，鸿胪寺，日蚀、月蚀、救护，通赞鸣赞三员，对
赞鸣赞一员。陈设序班四员，执鼓侍班序班四员。齐
官员人等班次等项，序班共二十六员。五军都督
府，“凡月蚀，文武官俱于本府行救护礼。”

### 成祖永乐元年正月月当蚀不蚀礼部尚书李至刚请贺弗许

按《续文献通考》：“永乐元年正月，月当蚀不蚀。时礼部
尚书李至刚请率百官称贺，上曰：‘王者能修德行政，
任贤去邪，然后日月当蚀不蚀，适以阴雨不见，岂果
不蚀耶？勿贺’。”

### 英宗天顺四年月蚀

按《明通纪》，天顺四年闰十一月十六日早见月蚀，钦
天监失于推算，不行救护。上召大学士李贤曰：“月蚀
人所共见，钦天监乃失所推算如此。”因言“汤序掌监
事，凡有灾异必隐蔽不言，或见天文有变，必曲为解
说。甚则书中所载不祥字语，多自改削而进。惟遇天
文喜事，却详书以进。且朝廷正欲知灾异，以见上天
垂戒，庶知修省，而序乃隐蔽如此，岂是尽忠之道？”贤
曰：“自古圣帝明王皆畏天变，实同圣意。序若如此，罪
可诛也。”于是下序狱降职。

### 穆宗隆庆四年七月月蚀二分

按：《续文献通考》：四年七月十五日夜月蚀二分一十
三秒，照例免行救护。

隆庆六年，月昼见。

按《湖广通志》：“隆庆六年五月，通山月光昼见，月下有
二星随之。”

### 神宗万历四年题准月蚀救护遇日出之刻即止不待复圆

按《明会典》云云。

万历二十年五月，月蚀。

按《续文献通考》：万历二十年，礼部奏，“历科题，五月十
六日晚月蚀误认夜望，乞行各衙门，于十五夜三更
赴中府救护。”先是，钦天监奏：三月十五日月蚀复圆
在于卯刻，救护宜在寅刻。

万历四十八年，月变色。

按《云南通志》：“万历四十八年乙丑夜，月变黄黑色，星
晦无光。”

### 熹宗天启四年月晕珥

按《山东通志》：“天启四年十二月十七日夜，月有三晕，
色黑，晕外四珥白色皆外向。复有黑气贯月者三。”